P r e d k l a d a c i a   s p r á v a

Návrh na uzavretie Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Moldavskou republikou na strane druhej (ďalej len „dohoda“) sa predkladá na rokovanie Legislatívnej rady vlády SR ako iniciatívny materiál.
Cieľom dohody je podporiť politické pridruženie a hospodársku integráciu medzi zmluvnými stranami na základe spoločných hodnôt a úzkych vzťahov, ako aj posilniť účasť Moldavska na politikách, programoch a činnosti agentúr Európskej únie (ďalej len „EÚ“), a ďalej podporiť hospodársky potenciál Moldavska, čoho výsledkom má byť jeho začlenenie            do vnútorného trhu EÚ. V tejto súvislosti tvoria osobitnú časť dohody ustanovenia                   o vytvorení prehĺbenej a komplexnej zóny voľného obchodu (tzv. DCFTA – Deep and Comprehensive Free Trade Area). Rovnako je účelom obchodných ustanovení aj odstránenie akýchkoľvek colných aj necolných prekážok obchodu, uľahčenie obchodu s tovarom, liberalizácia obchodu so službami či postupné recipročné otváranie trhov verejného obstarávania.
Dohoda sa zameriava aj na širšiu spoluprácu, a to osobitne v oblasti zahraničnej                       a bezpečnostnej politiky, v oblasti slobody, bezpečnosti a spravodlivosti, taktiež v rámci poľnohospodárstva, rozvoja vidieka, ďalej v odvetví energetiky, v oblasti informačnej spoločnosti, vzdelávania, výskumu, technického rozvoja, regionálneho rozvoja či kultúry.
Za Slovenskú republiku (ďalej len „SR“) bola dohoda s výhradou ratifikácie podpísaná predsedom vlády p. Robertom Ficom na okraj Európskej rady dňa 27. júna 2014. 
Z hľadiska slovenského zmluvného práva je predkladaná dohoda tzv. zmiešanou úniovou zmluvou (t.j. zmluvou, ktorá pokrýva oblasť spoločných právomocí EÚ a členských štátov       a ktorej zmluvnými stranami sú EÚ, resp. Európske spoločenstvo pre atómovú energiu a ich členské štáty na jednej strane a tretia krajina, v tomto prípade Moldavsko, na strane druhej). Z tohto dôvodu bude dohoda predložená na rokovanie vlády SR až po jej podpise. 
Dohoda je v súlade so zahraničnopolitickými záujmami SR, ako aj v súlade s medzinárodnoprávnymi záväzkami SR. Z hľadiska vnútroštátnych predpisov SR ide o medzinárodnú zmluvu prezidentskej povahy. Z kategórií vymedzených v článku 7 odsek 4 Ústavy SR ide o medzinárodnú politickú zmluvu a o medzinárodnú hospodársku zmluvu všeobecnej povahy. Je preto potrebné, aby s dohodou vyslovila súhlas Národná rada SR. Súčasne je potrebné, aby Národná rada SR rozhodla podľa článku 86 písmeno d) Ústavy SR o tom, že dohoda má prednosť pred zákonmi podľa článku 7 odsek 5 Ústavy SR. Z kategórií vymedzených v článku 7 odsek 5 Ústavy SR ide o medzinárodnú zmluvu, na ktorej vykonanie nie je potrebný zákon. Vnútroštátny schvaľovací proces bude ukončený ratifikáciou prezidentom SR.
V zmysle vlastného článku 464 odsek 2 dohoda nadobudne platnosť prvý deň druhého mesiaca nasledujúceho po dni uloženia poslednej ratifikačnej listiny alebo listiny o schválení.
Dohoda nebude mať vplyv na verejné financie, životné prostredie, podnikateľské prostredie, na informatizáciu spoločnosti a nebude mať ani sociálny vplyv.